b'\n_START_ARTICLE_\nVe\xc4\x87eslav \xc5\xa0upuk\n_START_PARAGRAPH_\nDon Ve\xc4\x87eslav \xc5\xa0upuk (Slime, 28. rujna 1936.), hrvatski katoli\xc4\x8dki sve\xc4\x87enik, javni i kulturni djelatnik. Poglavarstvo \xc5\xa0estanovca predlo\xc5\xbeilo ga je za \xc5\xbeupanijsku nagradu 2005. godine.\n_START_SECTION_\n\xc5\xbdivotopis\n_START_PARAGRAPH_\nRodio se je 1936. u Slimenu. Imao je brata koji je bio vi\xc5\xa1estruko odlikovani pukovnik u JNA, a drugi mu je brat bio u usta\xc5\xa1ama. Ro\xc4\x91ak je hrvatskog pjesnika Josipa Pupa\xc4\x8di\xc4\x87a. U Splitu je poha\xc4\x91ao Klasi\xc4\x8dnu gimnaziju (sjemeni\xc5\xa1te) osam godina. Studirao je u Zagrebu gdje je zavr\xc5\xa1io Teolo\xc5\xa1ki fakultet u Zagrebu. _NEWLINE_Za sve\xc4\x87enika se je zaredio 29. lipnja 1963. godine. Slu\xc5\xbebovao je u Slimenu, na \xc5\xa0olti u Gornjem Selu i Stomorskoj, zatim u Neori\xc4\x87u i Sutini, Jesenicama pa onda opet u rodnom Slimenu. Bio je \xc5\xa1est godina misionarom u Australiji. Kod nadbiskupa Frane Frani\xc4\x87a bio je neko vrijeme tajnikom. _NEWLINE_Od 1977. je godine \xc5\xbeupnikom je u \xc5\xbeupi Uznesenja Bla\xc5\xbeene Djevice Marije u kojoj je ostvario neizmjeran doprinos na duovnom i materijalnom polju. Poznat je po svojim osebujnim, duhovitim ali sadr\xc5\xbeajnim propovijedima. Re\xc4\x8dena \xc5\xbeupa obuhva\xc4\x87a sela Kre\xc5\xa1evo i Katune u povijesnoj Radobilji. Zaslu\xc5\xbean je za mno\xc5\xa1tvo velikih infrastrukturnih, suprastrukturnih i kulturnih zahvata u svojoj \xc5\xbeupi. Za Domovinskog rata obilazio je boji\xc5\xa1nice podi\xc5\xbeu\xc4\x87i moral hrvatskim braniteljima._NEWLINE_Zahvati koje je dao izvesti i dovr\xc5\xa1iti:_NEWLINE_- obnova \xc5\xbeupske ku\xc4\x87e _NEWLINE__NEWLINE_- izgradnja novog 30 metarskog zvonika (uz pomo\xc4\x87 \xc5\xbeupljana) _NEWLINE__NEWLINE_- obnova crkvu sv. Roka na Kre\xc5\xa1evu Brdu_NEWLINE__NEWLINE_- izgradnja nove crkve u \xc4\x8dast sv. Ivana s grobljem na Katunima Prpu\xc5\xa1i_NEWLINE__NEWLINE_- ure\xc4\x91enje okoli\xc5\xa1a_NEWLINE__NEWLINE_- dar dvaju zvona za crkvu sv. Ivana Krstitelja na Slimenu_NEWLINE__NEWLINE_- spomenik braniteljima radobiljskog kraja u dvori\xc5\xa1tu crkve Posrednice Svih Milosti _NEWLINE__NEWLINE_- kameni spomenik prvom hrvatskom predsjedniku dr. Franji Tu\xc4\x91manu, lipnja 2001._NEWLINE__NEWLINE_- najve\xc4\x87a krunica na svijetu, duga vi\xc5\xa1e od 30 m (izra\xc4\x91ena od drvenih bu\xc4\x87a, prikupljenih po cijeloj \xc5\xbeupi, a \xc5\xa0upuk ju je izradio vlastitim rukama), postavljena 15. kolovoza 2003., na blagdan Uznesenja Bla\xc5\xbeene Djevice Marije_NEWLINE__NEWLINE_- izgradnja u Kre\xc5\xa1evu 1000 metara dugog Kri\xc5\xbenog puta (blagoslovljen 14. kolovoza 2005.)) sjeverno od \xc5\xbeupnog dvora do na vrh brda Gradine, koji zavr\xc5\xa1ava visokim kri\xc5\xbeem (ugra\xc4\x91eno 25 tona \xc5\xbeeljeza i preko 350 kubika betona), s 14 kamenih kapelica od mosorskog kamena dolita s reljefima Kri\xc5\xbenog puta, a na platou sa sjeverne strane monumentalnog raspela oltar koji je mjesto odr\xc5\xbeavanja svetih misa za ve\xc4\x87ih vjerskih doga\xc4\x91anja  (projekt Petra Babi\xc4\x87a), vidljivim sa autoceste kralja Tomislava, 2005._NEWLINE__NEWLINE_- bista pape Ivana Pavla II. i kardinala Franje Kuhari\xc4\x87a, rad akademske kiparice Sandre Neja\xc5\xa1mi\xc4\x87, 2007._NEWLINE__NEWLINE_- preure\xc4\x91enje, dovr\xc5\xa1enje i pro\xc5\xa1irenje crkve Posrednice Svih Milosti (izgra\xc4\x91ena po\xc4\x8detkom 1970-ih na inicijativu svjetski poznatog mariologa fra Karla Bali\xc4\x87a) u njegovoj \xc5\xbeupi (oslikao ju biblijskim mozaikom Josip Botteri Dini; obnovljeno je 700 \xc4\x8detvornih metara, nadogra\xc4\x91ena je za dodatnih 5 m, izgra\xc4\x91en novi 30 m visok zvonik, postavljen novi krov u obliku raspela, 24 vitraja kri\xc5\xbenog puta i nekolicina s motivima iz \xc5\xbeivota Djevice Marije, zgotovljeno 24. listopada 2012. Prvotni je plan bilo napraviti baziliku._NEWLINE_Za izgradnju velikog kri\xc5\xbea na zavr\xc5\xa1etku kri\xc5\xbenog puta na brdu Gradini u Kre\xc5\xa1evu (izme\xc4\x91u Biokova i Mosora) zamisao je dobio jer mu je tamo\xc5\xa1nje brdo mnogo sli\xc4\x8dilo na jeruzalemsko brdo Golgotu, a povijesno jer je to bilo grani\xc4\x8dnim podru\xc4\x8djem biv\xc5\xa1e Polji\xc4\x8dke republike i Otomanskog Carstva, ilirske nekropole; izgradnjom kri\xc5\xbea ovaj bi kraj postao kulturno i vjersko sredi\xc5\xa1te Zagore. A glavni razlog izgradnje zbog kojeg je podigao kri\xc5\xbe jest taj \xc5\xa1to je Europska unija izbacila kri\xc5\xbe iz svog ustava; tako je kri\xc5\xbe izgra\xc4\x91en ba\xc5\xa1 tu "da ta ista Europa, koje \xc4\x87e sutra putovati autocestom prema jugu vidi da se ovaj puk nikada ne\xc4\x87e odre\xc4\x87i kri\xc5\xbea, simbola na\xc5\xa1ega spasenja na kojem je umro onaj koji je spasio ovaj svijet." _NEWLINE_Monumentalni je kri\xc5\xbe najvi\xc5\xa1i u Hrvata._NEWLINE_Planira pro\xc5\xa1irenje seoskog groblja. Jedna od zami\xc5\xa1ljenih lokacija je brdo Gradina. Novi spomenik koji se planira je spomenik Hrvatskoj Majci patnici i biskupu Frani Frani\xc4\x87u._NEWLINE_Zbog navr\xc5\xa1ene kanonske dobi umirovljen je 18. kolovoza 2014. godine. Umirovljen je dekretom splitsko-makarskog nadbiskupa mons. Marina Bari\xc5\xa1i\xc4\x87a.'